Den store premieren

Den store premieren (originaltittel The Band Wagon) er en amerikansk filmmusikal fra , regissert av Vincente Minnelli med Fred Astaire og Cyd Charisse i hovedrollene. Filmen er i likhet med Singin' in the Rain (1952) anerkjent som en av de beste musikalene til filmselskapet Metro-Goldwyn-Mayer. Den ble nominert til tre Oscar-priser.

Handling 
Tony Hunter (Fred Astaire) er en aldrende musikalstjerne som håper at et nytt forsøk på Broadway-scenen vil gi nytt liv til karrieren hans. Regissøren hans ønsker imidlertid å sette opp en pretensiøs nytolkning av legenden Faust. og henter inn en ballettdanser (Cyd Charisse) som skaper trøbbel for stjernen.

Medvirkende 
 Fred Astaire som Tony Hunter
 Cyd Charisse som Gabrielle Gerard
 Oscar Levant som Lester Marton
 Nanette Fabray som Lily Marton
 Jack Buchanan som Jeffrey Cordova
 James Mitchell som Paul Byrd
 Robert Gist som Hal Benton
 India Adams som Gabrielles sangstemme
 Ava Gardner som seg selv

Musikk 
Sangene i filmen ble komponert av Arthur Schwartz og skrevet av Howard Dietz. Schwartz var en profilert komponist i Hollywood som hadde jobbet med flere låtskrivere tidligere, mens Dietz hadde nesten utelukkende samarbeidet med Schwartz. Noen av sangene i filmen ble opprinnelig skrevet for Broadway-musikalen The Band Wagon, hvor Fred Astaire og hans søster Adele hadde hovedrollene. Filmens musikalnumre ble koreografert av Michael Kidd.

Sangen «That's Entertainment!», som Schwartz og Dietz skrev til filmen, har senere blitt en standard innenfor populærmusikken. Låten ble også en hit for sangeren Judy Garland, som blant annet fremførte den på talkshowet sitt The Judy Garland Show.

Utmerkelser 
Den store premieren ble nominert til tre Oscar-priser for beste kostymedesign, beste musikalmusikk og besre originalmanus. Det amerikanske filminstituttet (AFI) har senere kåret filmen til tidenes 17. beste filmmusikal fra USA. Låten «That's Entertainment!» ligger også på listen over de beste filmlåtene. Den store premieren ble innlemmet i National Film Registry i 1995, et utvalg av filmer til bevaring i det amerikanske nasjonalbiblioteket Library of Congress, filmer som regnes som «kulturelt, historisk og estetisk betydningsfulle».

Referanser

Eksterne lenker 
 

Filmmusikaler fra USA
Filmer fra 1953
Engelskspråklige filmer
Romantiske komedier fra USA
Filmer bevart i USAs nasjonale filmregister